
Parlamentul României

Camera Deputaţilor

Comisia specială pentru elaborarea                                                              08.10.2001

propunerilor   legislative   privind                                                                 Nr.129 

sistemul naţional de decoraţii al României

RAPORT

asupra Proiectului de lege privind instituirea medaliei comemorative

“400 DE ANI DE LA UNIREA ŢĂRILOR ROMÂNE 

SUB SCEPTRUL LUI MIHAI VITEAZUL”

În urma reexaminării proiectului de lege privind instituirea medaliei comemorative “400 DE ANI DE LA UNIREA ŢĂRILOR ROMÂNE SUB SCEPTRUL LUI MIHAI VITEAZUL”, în şedinţa din 8 octombrie 2001, comisia a hotărât că acesta nu poate fi acceptat şi propune Plenului Camerei Deputaţilor respingerea acestuia din următoarele motive :

1. Medalia ar fi trebuit să fie conferită cu prilejul sărbătoririi Unirii, în mai 2000 ; instituirea ei la peste un an de la evenimentul aniversat nu mai are nici o relevanţă şi este contrară practicii în domeniu când decoraţia comemorativă este instituită înaintea datei aniversate.  

2. Textul de lege nu corespunde normelor specifice domeniului, neexistând nici un fel de precizări privind categoriile de persoane care ar avea dreptul la distincţie, implicit numărul decoraţiilor ce pot fi acordate, fapt relevat şi în avizul negativ al Consiliului Legislativ din mai 2000. Deasemenea, el ar fi trebuit corelat cu restul sistemului naţional de decoraţii, aşa cum este el definit prin Legea nr.29/2000.

3. Dacă s-ar institui o astfel de medalie, numărul mare persoane îndreptăţite să o primească - pe categoriile avute în vedere în textul iniţial, al Comisiei speciale şi care corespund regulilor de bază în acest domeniu - ar însemna un mare efort financiar. În momentul de faţă statul trebuie să asigure, din buget, zeci sau sute de miliarde de lei necesari confecţionării decoraţiilor deja prevăzute prin Legea nr.29 din 2000 şi nu este cazul suplimentării acestor sume cu bani pentru o nouă distincţie, nenominalizată în sistemul naţional de decoraţii al României şi care nu mai are nici o relevanţă în momentul actual.

     Preşedinte,                                                                          Secretar,

  Dorel Bahrin                                                                       Ioan Onisei  

NOTĂ privind demersurile anterioare

Privind Proiectul de lege pentru instituirea medaliei comemorative “400 DE ANI DE LA UNIREA ŢĂRILOR ROMÂNE SUB SCEPTRUL LUI MIHAI VITEAZUL”, votat de Senat în şedinţa din 26 iunie 2000, Comisa specială pentru elaborerea  propunerilor legislative privind sistemul naţional de decoraţii al României, luând în considerare şi avizul negativ al Consiliului Legislativ cu nr.590/2000, a  propus respingerea acestuia prin Raportul nr.180/28.06.2000.

